Brøndby og SønderjyskE skal redegøre for episoder i forbindelse med de to klubbers kampe i weekendens Superliga-runde, siger formanden i Fodboldens Disciplinærinstans, Jens Hjortskov, til Ekstra Bladet.

Da Brøndby i weekenden mødte Vendsyssel FF, blev en bold kastet på banen, da Emmanuel Ogude sparkede straffespark for nordjyderne.

Da SønderjyskE i weekenden havde mødt FC København, udtalte Marc Pedersen sig kritisk om dommer Jakob Kehlet.

De to episoder kan blive til sager i Fodboldens Disciplinærinstans. Det siger udvalgets formand Jens Hjortskov.

- Vi har anmodet begge klubber om at fremkomme med en redegørelse. Det er der, hvor sagerne står. Så svaret er ja, vi har bedt om redegørelser, siger Jens Hjortskov til Ekstra Bladet.

- Når vi har fået dem, så vil vi beslutte, om der skal sanktioneres eller ej, siger Jens Hjortskov.

Formanden fortæller, at han regner med, at en eventuel straf vil blive uddelt i denne uge.

